CELEX: 32015R1494
Language: ro
Date: 2015-09-04 00:00:00
Title: Regulamentul (UE) 2015/1494 al Comisiei din 4 septembrie 2015 de modificare a anexei XVII la Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH) în ceea ce privește benzenul (Text cu relevanță pentru SEE)

5.9.2015   
            
            
               RO
            
            
               Jurnalul Oficial al Uniunii Europene
            
            
               L 233/2
            
         REGULAMENTUL (UE) 2015/1494 AL COMISIEI
   din 4 septembrie 2015
   de modificare a anexei XVII la Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH) în ceea ce privește benzenul
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (1), în special articolul 131,
   întrucât:
   
               (1)
            
            
               Punctul 3 de la intrarea 5 din anexa XVII la Regulamentul (CE) nr. 1907/2006 interzice introducerea pe piață sau utilizarea benzenului ca atare sau sub formă de constituent al altor substanțe sau în amestecuri, în concentrații mai mari sau egale cu 0,1 % din greutate.
            
         
               (2)
            
            
               Datorită particularităților geologice, gazele naturale din anumite rezervoare conțin benzen în concentrații de peste 0,1 % din greutate, dar mai puțin de 0,1 % din volum.
            
         
               (3)
            
            
               Tehnicile disponibile pentru a reduce concentrația de benzen din aceste gaze naturale la mai puțin de 0,1 % din greutate ar genera cheltuieli de capital de aproape 1 miliard EUR și cheltuieli operaționale de aproximativ 60 de milioane EUR pe an.
            
         
               (4)
            
            
               O evaluare a riscurilor efectuată în 2013 de către Dutch Rijksinstituut voor Volksgezondheid en Milieu (Institutul național neerlandez pentru sănătate publică și mediu) a concluzionat că gazele naturale care sunt introduse pe piață în vederea utilizării de către consumatori și au o limită de concentrație pentru benzen mai mare de 0,1 % din greutate, dar sub 0,1 % din volum, nu prezintă riscuri inacceptabile pentru sănătate.
            
         
               (5)
            
            
               Comitetul pentru evaluarea riscurilor (CER) al Agenției Europene pentru Produse Chimice (ECHA) a confirmat, în avizul său (2) din 28 noiembrie 2014, că expunerea consumatorilor de gaze naturale la concentrații de benzen de peste 0,1 % din greutate, dar mai puțin de 0,1 % din volum, nu prezintă, pentru sănătatea consumatorilor, niciun risc care să nu fie controlat în mod adecvat.
            
         
               (6)
            
            
               Costul ridicat al reducerii concentrației de benzen în gazele naturale la un nivel sub 0,1 % din greutate ar fi disproporționat și, având în vedere avizul CER, nu ar fi necesar pentru gestionarea riscurilor. Prin urmare, Regulamentul (CE) nr. 1907/2006 ar trebui să fie modificat astfel încât să permită introducerea pe piață și folosirea gazelor naturale cu o concentrație de benzen mai mică de 0,1 % din volum.
            
         
               (7)
            
            
               Măsurile prevăzute de prezentul regulament sunt conforme cu avizul comitetului instituit în temeiul articolului 133 din Regulamentul (CE) nr. 1907/2006,
            
         ADOPTĂ PREZENTUL REGULAMENT:
   Articolul 1
   Anexa XVII la Regulamentul (CE) nr. 1907/2006 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 4 septembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 396, 30.12.2006, p. 1.
   
      (2)  http://echa.europa.eu/documents/10162/13641/rac_opinion_adopted_benzene_in_natural_gas_en.pdf
   
      ANEXĂ
      În anexa XVII la Regulamentul (CE) nr. 1907/2006, la alineatul (4) din coloana 2 de la intrarea 5 se adaugă următoarea literă (c):
      
         
                     „(c)
                  
                  
                     gaze naturale introduse pe piață spre utilizare de către consumatori, cu condiția ca benzenul să rămână într-o concentrație de sub 0,1 % volum/volum”.